**Pkp**

**Eelnõu nr**

*lihthäälteenamus*

VIIMSI VALLAVOLIKOGU

**MÄÄRUS**

Viimsi 20. juuni 2017 nr

**Viimsi valla heakorra eeskiri**

Määrus kehtestatakse kohaliku omavalitsuse korralduse seaduse § 5 lõike 2, § 6 lõike 1, § 22 lõike 1 punktide 4 ja 361 ning § 36 alusel.

1. **peatükk**

**ÜLDSÄTTED**

**§ 1. Heakorra eeskirja eesmärk**

(1) Valla heakorra eeskirja (edaspidi: eeskiri) eesmärgiks on koos riigi ja valla vastavate õigusaktidega tagada vallas puhtus ja heakord.

(2) Eeskiri on täitmiseks kohustuslik kõigile valla territooriumil elavatele, viibivatele ja tegutsevatele isikutele ning kinnis- või vallasvara omanikele.

(3) Eeskirja kohaldatakse koosmõjus valla jäätmehooldus-, kaevetööde-, lemmikloomade pidamise, reovee kohtkäitluse ja äraveo eeskirjadega ning reklaami, raie- ja ehitusmäärustega.

**§ 2. Mõisted**

1) Kinnistu on kinnistusraamatusse iseseisva üksusena kantud kinnisasi (maatükk), hoonestusõigus, korteriomand, korterihoonestusõigus, samuti katastriüksus ja reformimata riigimaa.

2) Risustamine on igasugune materjalide, jäätmete või muu kinnistule ebakorraspäraselt laiali laotamine, mis erineb piirkonna üldisest heakorrastatusest.

3) Omanikuna heakorra nõuete täitmisel on võrdsustatud tema poolt volitatud valdaja, haldaja või kasutaja.

4) Kinnistu mõistega on heakorra nõuete täitmisel võrdsustatud mõisted: maa-ala, territoorium, krunt, maaüksus, katastriüksus ja maatüki olulised osad.

5) Avalik koht on koht korrakaitseseaduses toodud tähenduses.

6) Puhastusala on alevikus asuv kinnistuga piirnev kõnnitee või muu territoorium, kus teega külgneva maatüki omanikul on kohustus korraldada sõidutee ja tema kinnisasja vahel asuva kõnnitee koristus, sealhulgas lume ja libeduse tõrje kõnniteel tasemel, mis võimaldab sellel ohutult liigelda.

7) Kõnnitee on tee liiklusseaduses toodud tähenduses.

8) Haljasala on teadlikult kujundatud maastik, maastikuosa või hoonetevaheline välisruum, samuti avamaataimkattega ala asulates, mida iseloomustab ümberkujundatud reljeef ja taimestik ning vastavafunktsioonilised rajatised.

9) Heakorratööd on tolmu, liiva, peenkillustiku, prahi, okste, lume, jää jm koristamine, heki pügamine ning libedusetõrje teostamine, muru ja rohu niitmine ning mahalangenud puulehtede ja tuulemurru koristamine.

10) Eriolukord on ilmastikutingimustest tulenev teeolude oluline halvenemine, kui esinevad Majandus- ja taristuministri määruses „Tee seisundinõuded“ toodud rasked ilmaolud.

11) Romusõiduk on sõiduk, mis on tehniliselt sõidukõlbmatu, millel puuduvad selle mehaanilised osad või kereosad või autoklaasid või rattad ja mis oma välimusega riivab asula esteetilist väljanägemist ja rikub visuaalselt valla puhtust ja heakorda.

12) Illegaalne grafiti on omaniku ja kohaliku omavalitsuse loata ehitisele ja selle olulistele osadele (näiteks seintele-, piirdeaiale, pingile, kõnniteele, ühissõiduki peatuse ootepaviljonile, kommunikatsiooni ehitisele ning ühistranspordisõidukitele) kantud kritseldused ja joonised.

13) Muruna käsitletakse käesoleva määruse tähenduses lõigatud rohtu ja rohuala. Rohuna käsitletakse käesoleva määruse tähenduses rohumaad, rohustut, samuti mõistetakse rohu all heintaimede üldnimetust ja rohttaimedest taimkatet.

14) Tuleohtlik aeg on Päästeameti peadirektori vastavas õigusaktis sätestatud periood, mil keelatakse küttekoldevälise tule tegemine.

1. **peatükk**

**VALLAVALITSUSE KOHUSTUSED HEAKORRA TAGAMISEL**

**§ 3. Viimsi Vallavalitsuse kohustused heakorra tagamisel**

(1) Heakorraalast tööd vallas korraldab valla kommunaalamet ning keskkonna- ja planeerimisamet vastavalt oma pädevusele.

(2) Kommunaalameti kohustused heakorra tagamisel vallas:

1) korraldada ja koordineerida valla haljastus- ja heakorratöid haljasaladel, supluskohtades ja mujal valla avalikes kohtades, korraldada valla omanduses olevate laste mänguväljakute hooldust ja vastavust tehnilistele nõuetele;

2) teostada heakorratöid kõigil valla omandis olevatel teedel, sealhulgas parklates ning teemaal asuvatel haljasaladel (kui teemaa piir on määramata, siis kaks meetrit teerajatise piirist);

3) teostada heakorratöid ühissõiduki peatustes, ootepaviljonides koos jäätmemahutite paigaldamisega;

4) puhastada sadeveekraave ja truupe valla teedel;

5) hallata valla avalikke tualette;

6) paigaldada ja hooldada pinke, prügikaste, sotsiaal-, kultuuri-, spordi- ja mängurajatisi valla avalikes kohtades;

7) paigaldada avalikus kasutuses olevate teede (va riigimaantee) algusesse, lõppu ja ristmikele teenimega silte või viitasid;

8) tagada üldkasutatavates supluskohtades ja Haabneeme supluskohas heakord ja vajaliku rannainventari olemasolu suveperioodil (juunist septembrini);

9) heakorratööde teostamine vallale kuuluvates parkides, haljasaladel ning nendega külgnevatel kõnniteedel kui Viimsi valla õigusaktidega ei ole sätestatud teisiti;

10) üldkasutatavatesse parkidesse, haljasaladele, randa vajalikul hulgal jäätmemahutite paigaldamise ja nende regulaarne tühjendamine;

11) tagada avalikes kohtades asuvate tuletõrje veevõtukohtade ja veehoidlate korrasoleku ning juurdepääsu nendeni.

(3) Keskkonna- ja planeerimisameti kohustused heakorra tagamisel vallas seisnevad parkide ja kaitsealade heakorra- ja hoolduse korraldamises.

1. **peatükk**

**AVALIKU KOHA HEAKORD**

**§ 4. Avaliku koha heakorra nõuded**

(1) Puhastusalal tuleb heakorratööde tegemine lõpetada hommikul kella 7:00-ks (va eriolukord). Vajadusel tuleb puhastusala puhastada ka päeva jooksul, et tagada puhastusalal heakord.

(2) Ühissõiduki peatuse ooteala või -platvorm, tähistatud jalakäijate ülekäigurada ja -koht ning rajatise välistrepp peab olema puhastatud ning seal tuleb vältida libeduse teket.

(3) Ühissõiduki peatused peavad olema varustatud vajaliku hulga istepinkide ja prügiurnidega, mille olemasolu ja korrashoiu tagab peatuse hooldaja.

(4) Väljaspool oma kinnistut avalikku kohta tohib lillevaasi, prügiurni, pinki, tõkkepiiret, hekki, vitriini, või mistahes teisi teisaldatavaid väikevorme paigaldada Viimsi Vallavalitsuse kommunaalameti kooskõlastusel. Nende korrashoid ja hooldus on väikevormi omaniku kohustus.

(5) Veoste ja koormate vedajad peavad kinnitama ja katma veose nii, et ei tekiks teepeenarde, kraavide, sõidu- ja teiste teede risustamist, reostamist või kahjustamist. Risustus või reostus tuleb likvideerida viivitamatult. Ohtlikust reostusest tuleb teatada koheselt Päästeametile, tee kahjustamisest tee valdajale.

(6) Laste mänguväljaku omanik või haldaja on kohustatud tagama liivakastis liiva väljavahetamise vähemalt üks kord aastas kevadeti ja mänguvahendite ning väikevormide regulaarse hooldamise ning vajadusel kohese remondi. Mänguväljaku kasutajatele potentsiaalselt ohtlikud mänguvahendid ja väikevormid tuleb viivitamatult demonteerida või muul viisil ohutus tagada.

(7) Avaliku ürituse või avaliku koosoleku korraldajal tuleb ürituse toimumise kohta paigaldada vajalikul hulgal jäätmemahuteid ja välikäimlaid ning heakorrastada maa-ala, millel üritus läbi viidi, ja selle ümbrus hiljemalt kaheksa tunni jooksul pärast ürituse lõppemist või avaliku ürituse loas määratud tähtajaks.

(8) Heakorratöid tuleb teostada aastaringselt. Liikumist segavad ja ohtlikud esemed tuleb koristada kohe.

1. **peatükk**

**KINNISTU HEAKORD**

**§ 5. Kinnistu ja ehitise omaniku või valdaja kohustused heakorra tagamisel**

Kinnistu ja ehitise omanik või valdaja on kohustatud:

1) hoidma korras oma kinnistu ja kinnistu piirdeaia ning rakendama meetmeid talle kuuluva kinnistu reostamise ja risustamise vältimiseks;

2) hoidma korras ehitised ja nende juurde kuuluvad elemendid ning ehitusprojektikohaselt viimistletud hoonete fassaadid (sh krohvikahjustused). Fassaadielemendid (aknad, uksed) peavad olema terved ja tagama, et ehitistesse ei ole võõrastel isikutel juurdepääsu. Fassaadile on keelatud paigaldada elemente või tehnilisi seadmeid, mis ei vasta ehitusprojektile. Suletud ehitiste avade puhul tuleb tagada ühtlane visuaalne lahendus ja sulgude korrasolek;

3) välisviimistluse, vihmaveetorude, piirete jms lagunemisel, lõhkumisel või määrdumisel tagama nende korrastamise;

4) teostama heakorratöid kinnistuga või ehitisega külgneval puhastusalal;

5) puhastama maa-aluse tehnovõrgu luugi ja resti, kui eelnimetatu jääb tema puhastusala või kinnistu piiresse;

6) tagama kuivenduskraavides vee tõrgeteta äravoolu. Kuivenduskraavid (nii põhi kui ka kaldad) tuleb puhastada rohust, võsast, puudest, setetest, jäätmetest ning muudest vee tõrgeteta äravoolu takistavatest asjadest;

7) niitma muru ja rohu, pügama heki ning korraldama põõsaste ja puuokste kärpimist, mis kasvavad väljapoole kinnistu piire ja varjavad liiklust reguleerivat tehnilist vahendit, takistavad jalakäija, jalgratturi või sõiduki liiklust;

8) pühkima kõnnitee ja koristama prahi;

9) koristama varisenud puulehed kõnniteelt ja alevikes haljasaladelt;

10) korraldama elamumaal, ärimaal, sotsiaalmaal alaliigiga üldkasutatav maa, sotsiaalmaal alaliigiga ühiskondlike ehitiste maa, tootmismaal, riigikaitsemaal ja kaitsealusel maal (v.a. looduskaitse all olevad maad) rohu niitmise selliselt, et rohu kõrgus ei ületa 15 cm;

11) niitma maatulundusmaa ja sihtotstarbeta maa kinnistutel rohtu vähemalt üks kord aastas peale jaanipäeva, kuid hiljemalt jooksva aasta 1. septembriks, et vältida kulu tekkimist ja hoida ära tuleohtu;

12) omama kinnistul jäätmete paigutamiseks nõuetele vastavat prügikonteinerit, kindlustama selle õigeaegse tühjendamise ja väljaveo selleks ettenähtud kohta ning pesema ja desinfitseerima seda;

13) hoidma korras jäätmemahutite hoiukohad ja juurdepääsuteed nendele;

14) tagama vastavalt hoonete ja korterite numeratsioonile õige aadressinumbri olemasolu, kindlustades tähise nähtavuse üldkasutatavalt teelt ka pimedal ajal;

15) kindlustama üldkasutatavate trepikodade korrasoleku ja pimedal ajal nende valgustamise;

16) paigaldama korterinumbritega või aadressandmetega varustatud postkastid ja hoidma postkaste ning nende stendi korras;

17) tagama televisiooni- ja raadiovastuvõtu antennide korrektse asetuse ja ohutu kinnituse;

18) tagama reovee kogumismahuti korrasoleku, veepidavuse, hermeetilise sulgumise, õigeaegse tühjendamise ja ümbruse hooldamise ning pidama kinni Viimsi valla reovee kohtkäitluse ja äraveo eeskirja nõuetest;

19) omama heitvee äravedu ja kogumismahuti tühjendamist (purgimist) tõendavat dokumentatsiooni vähemalt viimase kahe aasta kohta;

20) tagama kuivkäimla vastavuse tervisekaitse- ja keskkonnakaitsenõuetele;

21) tagama loomakasvatushoone vastavuse tervisekaitse- ja keskkonnakaitsenõuetele;

22) kõrvaldama ehitiselt lume, jääpurikad, varisemisohtlikud kivid, plaadid jms ning tagama tööde ajal tänaval ja kõnniteel ohutu liiklemise, piirates tööde teostamise koha ajutise piirdeaiaga. Piirdeaed paigaldatakse viisil, mis tagab selle püsivuse. Piirdeaia paigaldamine ei vabasta käesolevas sättes nimetatud kohustusest. Nimetatud töö teostatakse avariitööna. Pärast töö lõpetamist peab heakorrastama ümbruse;

23) kasutama libedatõrje teostamisel liiva ja peent killustikku;

24) mitte loopima lumetõrje teostamisel lund sõiduteele;

25) hoidma kõnniteed, trepid ja läbipääsud puhtad prahist, lumest ja jääst ning vajadusel teostama libedusetõrjet;

26) hoidma tehniliselt korras parklad, kõnniteed, trepid ja läbipääsud ning vajadusel teostama parendustöid (nt aukude parandus, plaatide kinnitamine jms);

27) tagama akende ja keldri valgusšahtide puhtuse ning puhastustööde ajal mehhanismide ja abiseadmete kasutamise korral tänaval ohutu liiklemise, piirates tööde teostamise koha ajutise piirdega. Piirded paigaldatakse viisil, mis tagab selle püsivuse. Pärast töö lõpetamist peab heakorrastama ümbruse;

28) tagama kasutusel mitteoleva ehitise hooldamise lähtuvalt käesoleva eeskirja nõuetest, sh tagama ehitise ja sinna juurde kuuluva kinnistu heakorra ning vältima hoone varisemisohtlikkust, sulgema sissepääsud hoonesse ja kinnistule;

29) taotlema projekteerimistingimused või algatama detailplaneeringu ning koostama ehitusprojekti (sh haljastusprojekt) vastaval alal ja ulatuses, kui kinnistu loodusliku maapinna reljeefi muudetakse;

30) teostama töid projekti või kooskõlastuse alusel, kui kinnistu loodusliku maapinna reljeefi muudetakse ja sellega kaasneb sadevete režiimi muutumine;

31) koostama vertikaalplaneerimise kooskõlas ehitusseadustiku ja Viimsi valla ehitusmäärusmäärusega ning kooskõlastama selle piirinaabritega, kui kinnistu loodusliku maapinna reljeefi tõstetakse naaberkinnistule lähemal kui 5 m ja üle 0,5 m võrreldes naaberkinnistuga;

32) kooskõlastama kõigi teekaitsevööndis asuvate tänavakujunduselementide (sildid, viidad, piirded, varikatused jne) paigaldamise vallavalitsuse kommunaalametiga ja ehitusametiga ning väljaspool teekaitsevööndit asuvate elementide paigaldamise vallavalitsuse ehitusametiga;

33) ehitiseta kinnistu hooldamisel lähtuma samuti käesoleva eeskirja nõuetest;

34) tule tegemisel rangelt järgima tuleohutusnõudeid;

35) mitte kasutama lodžal või rõdul tahkekütusel töötavat teisaldatavat grillahju või muud samalaadset seadet;

36) kinnistu reostamisel või risustamisel on reostaja või risustaja kohustatud selle puhastama. Kui reostajat või risustajat ei ole võimalik kindlaks teha, peab ala korrastama selle omanik;

37) heiskama riigilipu vastavalt Eesti lipu seadusele;

38) teavitama keskkonnaohtliku reostuse korral viivitamatult Päästeametit;

39) taotlema puu või põõsa (va viljapuu ja marjapõõsa) raieks ja hoolduslõikuseks loa vallavolikogu poolt kehtestatud korras;

40) vältima kinnistult igasuguse materjali (sh savi, killustik, liiv, freespuru, muld jm), pori ja jäätmete kandumist kõnni- ja sõiduteele ning naaberkinnistule;

41) kõrvaldama ehitistelt omavoliliselt paigaldatud kuulutused, teated ja reklaami ning kirjutised, kritseldused, grafiti jms.

1. **peatükk**

**KÜTTEKOLDEVÄLISE TULE TEGEMINE**

**§ 6. Küttekoldevälise tule tegemise ja grillimise tuleohutusnõuded**

(1) Küttekoldevälise tule tegemisel ja grillimisel esitatavate nõuete puhul tuleb lähtuda siseministri määrusest „Küttekoldevälise tule tegemise ja grillimise kohale esitatavad nõuded“.

(2) Küttekoldevälise tule tegemisel on tule tegija kohustatud lisaks järgima tuleohutuse seadusest tulenevaid nõudeid. Tule tegemisel on lubatud põletada ainult puhast puitu, sütt, paberit, oksi. Keelatud on rohke suitsu tekitamine ja muude materjalide põletamine.

1. **peatükk**

**ETTEVÕTJATE JA ASUTUSTE KOHUSTUSED HEAKORRA TAGAMISEL, HEAKORRA NÕUDED VALLAS ELAVALE VÕI VIIBIVALE ISIKULE**

**§ 7. Müügikoha omaniku kohustused heakorra tagamisel**

Müügikoha omanik on kohustatud:

1) tagama müügikoha ümbruse puhtuse (raadiusega kuni 6 m ning teeäärsel rajatisel kuni sõidutee ääreni) ja teostama sellel alal heakorratöid;

2) paigaldama müügikoha teenindamiseks vajalikud jäätmemahutid ning korraldama jäätmeveo vastavalt Viimsi valla jäätmehoolduseeskirjale (nt tagama jäätmemahutite regulaarse tühjendamise ja hoolduse vältimaks nende ületäitumist);

3) peale hooajalise müügiperioodi lõppemist korrastama müügikoha ja ära viima kõik seoses müügitegevusega kohale paigaldatud esemed (letid, taarakastid, prügiurnid jne).

**§ 8. Välireklaami ja välireklaamikandja paigaldaja kohustused**

Välireklaami ja välireklaamikandja paigaldaja on kohustatud:

1) tagama välireklaami ja/või eksponeerimiseks vajaliku välireklaamikandja paigaldamise ajal tänaval ohutu liiklemise;

2) pärast eksponeerimisaja lõppemist ja/või välireklaami eksponeerimiseks vajaliku välireklaamikandja teisaldamist taastama kahjustatud pinnakatte ja koristama ümbruse, teostama heakorratööd;

3) tagama kinnistul ja/või ehitise pinnal asuva välireklaamikandja ja välireklaami korrashoiu ning ohutuse ümbrusele kogu eksponeerimise aja jooksul. Valgusreklaamil peavad valgustusvahendid toimima korrektselt ning nõuetekohaselt;

4) järgima muid Viimsi valla reklaamimääruses toodud nõudeid.

**§ 9.** **Ehitus- ja remonditöö tegija kohustused heakorra tagamisel**

Ehitus- ja remonditöö tegija on kohustatud:

1) tagama heakorratööde tegemise puhastusalal;

2) vältima objektilt pori ja prahi ning tolmu kandmist sõidu- ja kõnniteele ning naaberkinnistule (nt kattes selleks objekti tööpinna kattega alates tellingute paigaldamisest, rajades veoste vedamise alale kõvakattega sõidupinna). Kindlustama ehitusobjekti territooriumilt väljuvate sõidukite rehvide puhtuse nende pesemise teel;

3) hoidma korras ja puhastama objekti juurdepääsutee. Ehitusmaterjali mahalaadimine ja ladustamine üldkasutatavale territooriumile on lubatud erandkorras kommunaalameti kirjaliku kooskõlastuse alusel;

4) lähtuma tiheasustusalal puude (va viljapuud) raie teostamisel Viimsi Vallavolikogu määrusest „Raiemäärus“ ning vajadusel taotlema raieloa;

5) teostama avalikes kohtades mulla- ja kaevetöid vastavalt Viimsi valla kaevetööde eeskirjale ja kommunaalameti poolt väljastatud kaevetööde loale. Pärast kaevetöid tuleb taastada ümbruse heakord ning lõpetada kaevetööde luba.

6) tegema maa-aluste kommunikatsioonide ja polügonomeetria võrgu punktide tsoonis kaevetöid ainult vastavate asutuste esindajate järelevalvel;

7) teavitama kommunikatsioonide vigastuste tekkimisest viivitamatult kommunikatsiooni valdajat. Avariidest põhjustatud antisanitaarse või ohtliku olukorra likvideerib ja heakorratööd teeb süüdlane, viimase mittetuvastamisel kommunikatsiooni valdaja;

8) paigaldama teisaldatavad soojakud, mis peavad olema varustatu omaniku või valdaja embleemi või nimetusega, ning mille asukoht ja paigaldamine on kooskõlastatud kinnistu omanikuga;

9) rajama ning hoidma korras ehitusplatsi ja selle piirdeaia (sh tagama piirdeaia ohutuse ja püsivuse) alates vundamendiaugu kaevamisest või tellingute paigaldamisest kuni ehitustööde valmimiseni;

10) heakorrastama pärast töö lõpetamist ja enne objekti ekspluatatsiooni andmist objekti ümbruse ja taastama tööde käigus rikutud haljastuse objekti lähiümbruses ning vedama ära ehitusjäätmed;

11) paigaldama ehitamise ajal ehitise lähedusse infotahvli, millel on kajastatud info ehitustööde objekti , ehitaja , tööde kestvuse ja lubade kohta ning kõikide osapoolte (sh järelevalve teostaja) kontaktandmed.

**§ 10. Tehnovõrgu omaniku kohustused heakorra tagamisel**

Tehnovõrgu omanik on kohustatud:

1) hoidma korras temale kuuluva tehnovõrgu;

2) hoidma tehnovõrgu seisundis, mis tagab liiklusohutuse ja teekatte korrasoleku tehnovõrgu kohal, kusjuures kaevupea või kaevukaas peab olema teekattega ühel tasapinnal.

**§ 11.** **Heakorra nõuete täitmist tagavad keelud**

(1) Heakorra nõuete tagamiseks on keelatud:

1) risustada ja reostada territooriumi ja ehitisi, sealhulgas avalikus kohas maha sülitada, urineerida ja roojata, loopida prahti, suitsukonisid jms, määrida ja kritseldada või joonistada hoone seintele, piirdeaiale, mänguväljakule, prügikastile, pingile, teele, ühissõiduki peatuse ootepaviljonile, kommunikatsiooniehitisele, ühistranspordi‧sõidukitele või kahjustada neid muul viisil;

2) kahjustada või lõhkuda avalikku ruumi paigaldatud inventari (jäätmemahutit, lillevaasi, pinki, bussiootepaviljoni, liikluskorraldusvahendit, valgustit vms);

3) kahjustada haljasala, muud roheala ja selle rajatisi, vigastada, kahjustada, omavoliliselt raiuda või hävitada puid ja põõsaid;

4) rajada haljastust, istutada puid ja põõsaid üldkasutataval maa-alal ilma vallavalitsuse kooskõlastuseta;

5) kinnitada puude külge tarasid, traate, silte;

6) paigaldada hoonete fassaadile mittesobivaid/heale tavale mittevastavaid esemeid;

7) parkida mootorsõidukit ja/või haagist haljasalal selle haljasala omaniku või haldaja loata;

8) parkida romusõidukit avalikus kohas või kinnistu tänavaäärses õue osas. Sellise sõiduki parkimiseks korterelamu maal peab olema ühistu üldkoosoleku luba;

9) pesta sõidukit Viimsi valla siseveekogudes, meres või reostada veekogu muul moel;

10) sõita spordirajatistel (sh suusa-, jooksu- ja terviseradadel) mootorsõidukitega (va raja või rajatise hoolduseks tehtavad sõidud);

11) sõita pinnatud ja asfaltkattega teedel roomikmasinate ja teiste teekatet lõhkuvate mehhanismidega;

12) põletada jäätmeid ja kulu;

13) teha lõket avalikus kohas ilma vallavalitsuse kooskõlastuseta. Avalikus kohas lõkke tegemisel peab selle korraldaja teavitama vallavalitsuse keskkonna- ja planeerimisametit lõkke tegemise asukohast ja andma vastutava isiku kontaktandmed. Avalikul üritusel lõkke tegemise korral lähtutakse Viimsi vallas avaliku ürituse korraldamise ja pidamise korrast.

14) teha üle 3 m läbimõõduga lõket ilma vallavalitsuse keskkonna- ja planeerimisameti Päästeameti kooskõlastuseta;

15) lemmiklooma kaasa võtta kalmistutele, kauplustesse, toitlustusasutustesse, turule, spordi- ja laste mänguväljakutele, avalikesse supluskohtadesse, noorsootöö- ja haridusasutuste territooriumile, muuseumitesse ning muudesse rahvarohketesse paikadesse või territooriumile, kuhu on paigaldatud vastavad keelumärgid. Nimetatud keeld ei kehti selleks spetsiaalselt ettenähtud kohtadele või vastavatele üritustele ning vaegnägija juhtkoera või teenistusülesannet täitva erikoolituse saanud teenistuskoera suhtes;

16) lasta reovett sademevee kraavi või -kanalisatsiooni ning reostada või risustada neid muul viisil, samuti sademevee kraavi kinniajamine või paigutamine torusse ilma vallavalitsuse kommunaalameti kooskõlastuseta;

17) kasutada tuhka või kloriide lume- ja libedustõrjeks kergliiklusteedel;

18) sõiduteedel hooldustööde teostamise käigus paigutada lund ja jääd kõnniteele. Lund võib paigutada kõnniteele juhul kui jalakäijatele ja jalgratturitele jääb vähemalt 1,1 m käiguruumi;

19) kuhjata kloriidisegust liiva või lund puude ümber või tänavaga külgnevale haljasribale, paigutada kloriidisegust puistematerjali või muud prahti parki, haljasalale või mujale selleks mitteettenähtud kohta;

20) telkida ja/või ööbida avalikel haljasaladel ning parkides jm selleks tähistamata kohtades;

21) kuivatada pesu üldkasutataval maa-alal selleks mitteettenähtud kohas;

22) kloppida riiet ja vaipa korterelamu rõdul, aknal ja uksel, asetada akna välisküljele sinna mittesobivaid esemeid ning toiduaineid, kuivatada pesu rõdu või lodža piirdest kõrgemal;

23) ronida avalikus kohas pinkidele ja piiretele;

24) paigaldada või ümber tõsta pinke, tõkkepiirdeid, teadetetahvleid, viitasid, vitriine ja muid väikevorme avalikus ruumis ilma kommunaalameti kirjaliku kooskõlastuseta;

25) risustada jäätmetega selleks mitteettenähtud kohti;

26) hoida kütte-, ehitus- või muud materjali kinnistu tänavaäärses osas piirdeaiast või hekist kõrgemal või ladustada ja hoida neid väljaspool kinnistu piiri. Erandkorras on lubatud tahke kütuse, ehitusmaterjali jmt mahalaadimine üldkasutatavale territooriumile tingimusel, et eelpool nimetatu teisaldatakse ja territoorium heakorrastatakse 24 tunni jooksul;

27) paigaldada prüginõusid, -konteinereid, küttepuid ja ehitusmaterjale väljaspool kinnistu piire, kui see pole kooskõlastatud maavaldaja või vallavalitsusega. Samuti on keelatud paigutada neid õues korratult, laduda vastu kasvavaid puid ja piirdeaedu;

28) kütta koldeid ohtliku ja/või õhku saastava küttega;

29) paigutada avalikku prüginõusse või -konteinerisse selleks sobimatuid esemeid, nagu näiteks vedelaid jäätmeid, kivi- või betoonijäätmeid, puisteliiva, hõõguvat sütt, tulist tuhka ja radioaktiivseid või teisi ohtlikke jäätmeid, samuti jätta sulgemata prüginõu või -konteineri kaas;

30) kasutada mürkainet ja pestitsiide kasutuseeskirja ja ohutuseeskirja vastaselt;

31) tekitada ülenormatiivset müra, vibratsiooni või tolmu;

32) teostada mürarikkaid töid pühapäeval, va kui eelnevatel päevadel on ilmastikuoludest tingituna olnud tööde teostamine võimatu, siis erandkorras on lubatud pühapäeval teha neid töid kella 12:00 – 16:00;

33) matta loomseid jäätmeid selleks mitteettenähtud kohta;

34) eriloata tarastada mitmekorteriliste elamute juurde kuuluvat territooriumi ja kortermajade juures asuvaid aiamaid;

35) paigaldada ilma projektita ning ehitisteatiseta ja/või keskkonnanõuetele mittevastavaid vedelkütusemahuteid ja -süsteeme;

36) ilma omaniku ja vallavalitsuse kooskõlastuseta ehitada ümber rõdu;

37) koguda ja kuhjata ehitusmaterjali avalikesse kohtadesse vallavalitsuse nõusolekuta;

38) paigaldada avalikesse kohtadesse ilma vallavalitsuse loata ajutisi ehitisi ja rajatisi;

39) omavoliliselt välja panna teadet või kuulutust selleks mitte ettenähtud avalikku kohta;

40) pidada tiheasustusalal põllumajandusloomi, -linde vallavalitsuse kooskõlastuseta;

41) teha illegaalset graffitit;

42) püüda Keskkonnaameti või vallavalitsuse poolt väljastatud loata avalikus kohas loomi või kalu;

43) Naissaarelt välja viia militaarpärandit sh miinikestasid, miiniankruid, miinipoisid ja paravane, mürsu detaile, raudtee ja veeremi detaile ning muud militaarvara, eesmärgiga säilitada Naissaarele omast militaarset kultuuripärandit;

44) sulgeda ja takistada liiklust avalikult kasutatavatel teedel (va teede sulgemise loa olemasolul). Tee omanikul on õigus piirata liiklust või tee liikluseks sulgeda pinnase sulamise, vihma või muude tegurite tõttu, mille mõjul on tee konstruktsioon nõrgenenud, kui liiklus võib teed kahjustada või kui liigelda on ohtlik. Tee sulgemisest või liikluse piiramisest teavitab tee omanik tee kasutajaid neile kättesaadaval viisil. Avalike teede sulgemisel tuleb tee sulgejal tasuda teede sulgemise maksu vastavalt kehtestatud korrale;

45)kahjustada avalikult kasutatava tee teekatet ja katendit;

(2) Üldkasutatavates supluskohtades on keelatud:

1) ujuda kaugemale selleks ettenähtud ja tähistatud piirkondadest;

2) kasutada ujumiseks või suplemiseks vahendeid, mis ei ole selleks ette nähtud;

3) suitsetada rannaalal;

4) viibida ranna-alal ebakaines olekus ja häirida teisi ranna külastajaid;

5) risustada ja reostada ranna-ala;

6) sõita veesõidukitega ujujate lähedal;

7) ronida tehnilistele hoiatusmärkidele (poid, lipud), neid rikkuda või ilma vastava loata teisaldada;

8) viibida lemmikoomaga või ujutada lemmiklooma selleks keelatud alal;

9) rikkuda ranna kasutamise eeskirja.

1. **peatükk**

**VASTUTUS**

**§ 12. Heakorra eeskirja rikkumine**

Heakorra eeskirja rikkumise eest karistatakse kohaliku omavalitsuse korralduse seaduse § 66² alusel.

**§ 13. Väärtegude menetlejad**

Käesoleva määruse alusel toimepandud väärteo kohtuvälised menetlejad on kohaliku omavalitsuse korralduse seaduse § 664 lõikes 2 nimetatud isikud.

**§ 14. Omavoliliselt paigaldatud välireklaami kõrvaldamine**

Valla kui avalik-õigusliku juriidilise isiku omandile või valdusele omavoliliselt paigaldatud või kantud välireklaami kõrvaldab vallavalitsus. Muule kinnistule või ehitisele omavoliliselt paigaldatud või kantud välireklaami kõrvaldab kinnistu või ehitise omanik. Eeltoodut kohaldatakse ka omavoliliselt paigutatud välireklaamkandjate ja välireklaami eksponeerimiseks vajalike kinnituste suhtes.

**§ 15. Järelevalve**

Järelevalvet eeskirja täitmise üle teostavad vallavalitsuse kommunaalamet, ehitusamet, keskkonna- ja planeerimisamet ning Keskkonnainspektsioon ja Politsei- ja Piirivalveamet vastavalt oma pädevusele.

**8. peatükk**

**RAKENDUSSÄTTED**

**§ 16. Õigusaktide kehtetuks tunnistamine**

Tunnistada kehtetuks Viimsi Vallavolikogu 26. juuni 2012 määrus nr 13 „Viimsi valla heakorra eeskiri“.

**§ 17. Määruse jõustumine**

Määrus jõustub 1. septembril 2017.a.

|  |
| --- |
|  |
|  |
|  |
|  |
| Vallavolikogu esimees |

Eelnõu esitaja: Viimsi Vallavalitsuse kommunaalamet

Eelnõu koostaja: Henry Aimre, heakorra peaspetsialist

Kooskõlastanud:

|  |  |  |
| --- | --- | --- |
| Kristi Tomingas | Oliver Liidemann | Alar Mik |
| vallasekretär | abivallavanem | kommunaalameti juhataja |

|  |  |  |
| --- | --- | --- |
| Gunnar Kender | Karin Laugas |  |
| õigusnõunik | ehitusameti jurist |  |

**­­SELETUSKIRI**

**Viimsi Vallavolikogu määruse eelnõu „Viimsi valla**

**heakorra eeskiri“ juurde**

**Sissejuhatus**

Eelnõu on ette valmistanud kommunaalameti, ehitusameti, keskkonna- ja planeerimisameti ja vallakantselei töögrupp.

Eelnõu väljatöötamise tingis vajadus kaasajastada kehtivat regulatsiooni ja osaliselt oli vajadus tingitud tavapraktikast ning juhtumitest tulenevalt.

Kehtivas [Viimsi valla heakorra eeskirjas](https://www.riigiteataja.ee/akt/418112014011) (vastu võetud Viimsi Vallavolikogu 26.06.2012 määrusega nr 13 ja muudetud 11.11.2014 määrusega nr 20) teostati järgnevad muudatused ja täiendused järgnevate paragrahvide osas:

**§ 1. Heakorra eeskirja eesmärk.**

Lõikes 3 on täpsustatud kohalike õigusaktide loetelu, millega koosmõjus eeskirja kohaldama hakatakse.

**§ 2. Mõisted.**

Eelnõusse on kirjutatud mõisteid, mida kehtivas määruses ei ole, ning mõistete selgitusi on täpsustatud.

Punktis 1 on välja toodud kinnistu mõiste, mis vastab kinnistusraamatuseaduse §-s 51 toodud mõistele ning on täpsustatud, et kinnistu mõiste alla kuulub ka katastriüksus ja reformimata riigimaa. ***Kinnistu*** *on kinnistusraamatusse iseseisva üksusena kantud kinnisasi (maatükk), hoonestusõigus, korteriomand, korterihoonestusõigus, samuti katastriüksus ja reformimata riigimaa*. Uues sõnastuses on mõiste sisustatud konkreetsemalt, lõpetamaks praktikas sageli esinevad üksikjuhulised vaidlused selle üle, mis on kinnistu ja kas selle omanikule või valdajale laienevad eeskirjas sätestatud heakorda tagavad kohustused.

Punktiga 2 on sisustatud risustamise mõiste, kuna seda on läbivalt eelnõus ja ka kehtivas määruses kasutatud. ***Risustamine*** *on igasugune materjalide, jäätmete või muu kinnistule ebakorraspäraselt laiali laotamine, mis erineb piirkonna üldisest heakorrastatusest*. Sellega on piiritletud võimalikud juhtumid, mida risustamisena käsitleda. Et tegevust saaks käsitleda risustamisena peab see vastama kahele tingimusele – olema ebakorrapärane ja erinema piirkonna üldisest heakorrastatusest. Lihtsalt materjalide ladestamine, mis ei riiva üldist ilmet või on omane teatud piirkonnale, ei ole sätte mõtte kohaselt risustamine. Näiteks piirkonnale, mida kasutatakse tootmiseks, on omane igasugune materjalide ladustamine ja sellisel juhul ei ole mõistlik eeldada korrapärast ühtlast ilmet.

Punkt 5. Mõiste „***avalik koht“*** kehtiv määratlus on välja võetud ja selle asemel on viidatud korrakaitseseadusele, kus see mõiste on nüüd sisustatud, et tagada läbivalt ühtlane ja üheselt arusaadav terminoloogia õigusaktides. KorS § 54 kohaselt on avalik koht maa-ala, ehitis, ruum või selle osa, samuti ühissõiduk, mis on määratlemata isikute ringile kasutamiseks antud või määratlemata isikute ringi kasutuses olev.

Punktiga 6 sätestatakse, et ***puhastusala*** *on alevikus asuv kinnistuga piirnev kõnnitee või muu territoorium, kus teega külgneva maatüki omanikul on kohustus korraldada sõidutee ja tema kinnisasja vahel asuval kõnnitee koristus, sealhulgas lume ja libeduse tõrje kõnniteel tasemel, mis võimaldab sellel ohutult liigelda*. See on kehtivast sõnastusest oluliselt täpsem, kuna siin on rõhutatud, et sellise territooriumiga on tegu, kui see on alevikus asuv. Lisaks on oluline, et puhastusala hõlmab kõnniteed, kuid mitte jalgrattateed.

Punkt 7 määrab kindlaks ***kõnnitee*** tähenduse. Kehtiva selgituse asemel on viidatud liiklusseadusele, kus mõiste on täpselt piiritletud, ning jällegi tagab see läbivalt ühtlase terminoloogia õigusaktides.

Punktis 8 ei ole tehtud sisulisi muudatusi. Säte on ümber sõnastatud nii, et kahest lausest on moodustatud üks. Haljasala üldomaduseks kõnealuse sätte tähenduses on selle paiknemine asulas.

Punkt 9 sätestab heakorratööde loetelu. Sõnastuses tehtud täiendusega on loetelu muudetud mitteammendavaks, kuna kõiki töid ja üksikjuhte ei ole võimalik ette näha, samas sätestatud loetelu annab piisava ettekujutuse heakorratööde olemusest.

Punkt 10. Eelnõuga sätestatakse tunduvalt selgemini eriolukorra mõiste, viidates Majandus- ja taristuministri määrusele „Tee seisundinõuded“. Sellega kõrvaldatakse kahtlused ja küsimused, kas ja millised ilmastikutingimused toovad kaasa teeolude halvenemise ja eriolukorra.

Punktis 12 on lauseosa „hoone olulistele osadele“ asendatud lauseosaga „ehitisele ja selle olulistele osadele“. Nii on sätet juriidiliselt täpsustatud, kuna ehitise mõiste on laiem ja hõlmab enda all nii hooned kui rajatised.

Punkt 13 sätestab muru ja rohu mõisted, sest nende mõistete sisustamine praktikas tekitab sageli vaidlusi ja katseid mööda põigata kohustusest niita rohtu ja muru. Selgitusena toome siin ära, et rohi on tavamõistes muru. Ka kõnealuse sätte mõte ja eesmärk ei ole mitte vahetegemine murul ja rohul, vaid vastupidi – mõlemad mõisted on ühe sätte all välja toodud, et toonitada mõistete samasisulisust ja vältida edaspidi vaidlusi sel teemal.

Punkt 14 määratleb tuleohtliku aja mõiste. ***Tuleohtlik aeg*** *on Päästeameti peadirektori vastavas õigusaktis sätestatud periood, mil keelatakse küttekoldevälise tule tegemine*. Seda mõistet kasutatakse palju, kuid sageli esineb praktikas, et ei tunta selle tähendust ja igaüks kasutab mõistet nii, kuidas ise sellest aru saab, sellepärast on eelnõus mõiste välja toodud ja viitab sellele, et mõistel on kindel tähendus.

**§ 3. Viimsi Vallavalitsuse kohustused heakorra tagamisel**

Eraldatud on kommunaalameti ning keskkonna- ja planeerimisameti kohustused heakorra tagamisel. Lõige 2 loetleb nüüd ainult kommunaalameti kohustused heakorra tagamisel. Keskkonna- ja planeerimisameti kohustused heakorra tagamisel on sätestatud lõikes 3 ja need seisnevad parkide ja kaitsealade heakorra- ja hoolduse korraldamisel, hõlmamata lõikes 2 nimetatud üldisi hooldustöid.

Lisaks on lõikes 2 tehtud parandusi sõnastustes ning viidud tekst õigetesse käänetesse, mis ei too kaasa sisulisi muutusi.

**§ 4. Avaliku koha heakorra nõuded**

Lõiget 4 on keeleliselt toimetatud – „kommunaalameti loal“ asemel on kasutatud „kommunaalameti kooskõlastusel“, uus sõnastus annab paremini edasi toimingu iseloomu. See tähendab, et kommunaalamet ei väljasta eraldi luba kui haldusakti, vaid sõltuvalt ameti sisemisest töökorraldusest vaadatakse ettepaneku üle, hinnatakse selle sobivust, vajadusel tehakse omapoolsed ettepanekud ja vabas vormis antakse nõusolek või põhjendatakse ettepaneku tagasilükkamist.

Lisaks on parandatud sõnastust lõike 4 punktis 4.

**§ 5. Kinnistu ja ehitise omaniku või valdaja kohustused heakorra tagamisel**

Paragrahv 5 pealkirja ja selle lauset 1 on täiendatud, et ka kinnistu või ehitise valdajal, mitte ainult omanikul, on kohustus tagada heakord, vältimaks olukorda, kus näiteks rentnik (s.o. valdaja) tugineb kohustuste täitmata jätmisel sellele, et ta ei ole omanik ja omanik sellele, et kinnistu ei ole tema valduses vms. Omanik ja valdaja peavad omavahel kokku leppima heakorda tagavate kohustuste täitmise.

Üheks selliseks omaniku või valdaja kohustuseks heakorra tagamisel on ehitiste ja sinna juurde kuuluvate elementide korraskoid (§ 5 punkt 2). Nimetatud sättesse on sisse viidud selgitavad täiendused. Välja on toodud, et hoone fassaadi viimistletuna hoidmine hõlmab enda all ka krohvikahjustuste likvideerimist, sest sarnaselt katkistele akendele või ustele rikub korrektset ja hoolitsetud üldilmet ka silmapaistva krohvikahjustusega hoone.

Punktis 2 nimetatud kohustuse alla on lisaks toodud, et suletud ehitise avade puhul tuleb tagada ühtlane visuaalne lahendus ja sulgude korrasolek. See tähendab, et kommunaalametil on õigus nõuda ühesuguse materjali kasutamist terve hoone ulatuses – kui selleks on kollane vineertahvel, siis kõik nähtavad ja ligipääsetavad avad peavad olema kaetud kollase vineeriga. Ei ole lubatud ühes ehitise osas kasutada plekki, teises kilet või suvaliselt kokkulöödud puulaudu jne. Nimetatud nõuete seadmine on tarvilik heakorra eeskirja eesmärgi täitmiseks – puhtuse ja heakorra tagamiseks.

Punktis 9 on täpsustatud, millistelt haljasaladelt on kohustus puulehti koristada – s.o. ainult alevikes asuvatelt haljasaladelt, see tähendab linnalises keskkonnas, kortermajade ümbruses jne. Punkti 9 terviklik sõnastus on: *koristama varisenud puulehed kõnniteelt ja alevikes haljasaladelt*.

Punkt 10 eelnõus on sõnastatud järgmiselt: *korraldama elamumaal, ärimaal, sotsiaalmaal alaliigiga üldkasutatav maa, sotsiaalmaal alaliigiga ühiskondlike ehitiste maa, tootmismaal, riigikaitsemaal ja kaitsealusel maal (v.a. looduskaitse all olevad maad) rohu niitmise selliselt, et rohu kõrgus ei ületa 15 cm*. Punkti 10 koosseisu on lisatud, et ka riigikaitsemaal on omanik kohustatud jälgima, et rohu kõrgus ei ületaks 15 cm. ***Riigikaitsemaa*** on riigikaitse, piirivalve ja päästeteenistuse otstarbel kasutatav maa, sh: piiriületus- ja tollipunkti-, riigikaitse-, kinnipidamiskoha-, päästeteenistuse- ning korrakaitse-ehitiste maa; sisekaitse- või kaitseväerajatiste maa; harjutusväljaku maa. Viimsi vallas esineb mitmeid maid, milliste sihtotstarve on riigikaitsemaa – endised kordonid, piiluripunktid, piilkonnamajad, kasarmud – nende kinnistute heakorra nõuete tagamisega on ette tulnud mitmeid probleeme, kuna varem regulatsioon puudus.

Rohu niitmise kohustus maatulundusmaalt ja sihtotstarbeta maalt on välja toodud eraldi punktis 11 (varem punkti 10 koosseisus). Kohustuse täitmise sagedus – üks kord aastas peale jaanipäeva, jääb samaks, kuid täpsustatud on, et kohustus tuleb täita hiljemalt jooksva aasta 1. septembriks, mis lihtsustab järelevalvemenetluse käigus rikkumise tõendamist. Kehtiva määruse kohaselt on see keeruline. Lisaks on nüüd sättes põhjendatud, miks sellise maa niitmine on oluline (vältimaks kulu ja tuleohu tekkimist), mis peaks kohustatud omaniku muutma koormise suhtes leplikumaks ja hoiab ära asjatud vaidlused.

Punkt 12 sätestab omaniku kohustuse jäätmete kogumise ja väljaveo osas. Siin on tehtud vaid sõnaline parandus: „prügi ja tahked jäätmed“ on tähistatud lihtsalt üldmõistega „jäätmed“, vältides üleliigset üksikasjalikkust seal, kus seda ei ole vaja.

Punkt 14. Kohustusele paigaldada korterinumbritega või aadressandmetega varustatud postkastid lisandub kohustus hoida neid postkaste ning nende stendi korras.

Punktis 15 on välja jäetud sõna „võimaluse“, kuna see on ebavajalik ja annab hoopis valesti edasi sätte mõtte, justkui tuleks tagada vaid valgustamise võimalus, kuid mitte ilmtingimata valgustamine. Valgustamise võimaluse tagamine on ka see, kui näiteks trepikojas hoida eraldi lambipirni, seda lambi külge keeramata ja töös hoidmata.

Punktis 18 on tehtud sõnaline ja sisuline parandus: „heitvee ja fekaalide“ on asendatud sõnaga „reovee“. *Omanik on kohustatud tagama reovee kogumismahuti korrasoleku, veepidavuse, hermeetilise sulgumise, õigeaegse tühjendamise ja ümbruse hooldamise ning pidama kinni Viimsi valla reovee kohtkäitluse ja äraveo eeskirja nõuetest*. Heitvee mõistet ei ole õige kasutada, kuna heitvesi on puhastist väljunud reovesi, mille näitajad vastavad kehtestatud normidele ning see suunatakse suublasse, milleks tavaliselt on looduslik veekogu.

Punktis 21 on sätestatud omaniku kohustus tagada loomakasvatushoone vastavus tervisekaitse ja keskkonnanõuetele. Sellega on sätte mõte täielikult ja arusaadavalt edasi antud ning lause teine osa („hoidma ümbrus korras ja vältima selle saastumist virtsa ja sõnnikuga“) on ebaoluline täpsustus, mis toob välja üksiku tervisekaitse ja keskkonnanõuetest tuleneva kohustuse.

Punktides 23 ja 24 on parandatud käändeid ja sõnastust.

Punktis 27 tehtud muudatus on selgitava iseloomuga (lisatud on „mehhanismide ja abiseadmete kasutamise korral“). Muudatus selgitab, et puhastustööde ajal on vajalik ohutu liiklemine tagada eelkõige siis, kui keegi tellib akende pesemiseks tõstuki ja puhastustööd jäävad väljaspoole maja, kus võib liikuda nii inimesi kui sõidukeid. Sel juhul peab tööde teostamise koha märkima kas või piirdelindiga. Muus osas on säte jäetud muutmata – akende ja keldri valgusšahtide (sh klaasist uste, seinte ja katuste) puhtus tuleb tagada ning pärast puhastustöid ümbrus heakorrastada.

Punkt 28. Tehtud on sõnaline parandus: „krunt“ on asendatud sõnaga „kinnistu“, mis on täpsem.

Punktides 28 kuni 33 ning 38 ja 39 on parandatud käändeid ja sõnastust.

Punkt 31 on sõnastatud kujul: Kinnistu ja ehitise omanik või valdaja on kohustatud koostama vertikaalplaneerimise kooskõlas ehitusseadustiku ja Viimsi valla ehitusmäärusmäärusega ning kooskõlastama selle piirinaabritega, kui kinnistu loodusliku maapinna reljeefi tõstetakse naaberkinnistule lähemal kui 5 m ja üle 0,5 m võrreldes naaberkinnistuga. Siin on „naaberkrunt“ asendatud täpsema sõnaga – „naaberkinnistu“. Lisaks on viidatud, et vertikaalplaneerimine tuleb koostada kooskõlas ehitusseadustiku ja Viimsi valla ehitusmäärusega. Kehtivas määruses viited nendele õigusaktidele puuduvad.

Punkt 38 muutus seisneb selles, et keskkonnaohtliku reostuse korral tuleb nüüd viivitamatult teavitada Päästeametit, mitte enam vallavalitsuse keskkonnaametit. Praegu on süsteem selline, et kuigi teavitada tuleb keskkonnaametit (kehtiv ameti nimetus on keskkonna- ja planeerimisamet), teavitab keskkonna ja planeerimisamet omakorda päästeametit, kes ohtliku reostusega tegeleb. Muudatusega kaotatakse selline asjatu vallavalitsuse keskkonnaameti vahendusroll ära.

Eelnõu näeb ette veel kaks uut omaniku kohustust - § 5 punktid 40 ja 41.

Punkt 40 sätestab, et omanik on kohustatud ära hoidma kinnistult igasuguse materjali (sh savi, killustik, liiv, freespuru, muld jm), pori ja jäätmete kandumist kõnni- ja sõiduteele ning naaberkinnistule. Antud nõude täitmisega on sagedasti probleeme esinenud ja seetõttu vajas eeskiri punkti lisamist.

Punkt 41 sätestab, et omanik on kohustatud kõrvaldama ehitistelt omavoliliselt paigaldatud kuulutused, teated ja reklaami ning kirjutised, kritseldused, grafiti jms. See tähendab, et kinnistu või ehitise omanik peab ise tegutsema ja jälgima, et ta kohustust ei rikuks – vallal teavituskohustust ei ole.

**§ 6. Küttekoldevälise tule tegemise ja grillimise tuleohutusnõuded**

Suures osas tulenevad kehtiva määruse §-s 6 sätestatud reeglid siseministri määrusest „Küttekoldevälise tule tegemise ja grillimise kohale esitatavad nõuded“ ja tuleohutus seadusest ning sellepärast on uue määruse eelnõus valdav osa sätteid välja jäetud ning viidatud on vaid asjakohasele määrusele ja ka tuleohutuse seadusele.

Määruse eelnõu § 6 lõikes 2 tuuakse eraldi välja, et tule tegemisel on lubatud põletada ainult puhast puitu, sütt, paberit ja oksi. Eesmärk on keelata suitsuhäiringud, mida eelkõige põhjustavad rohkelt kahjulikku suitsu tekitavad materjalid. Samas ka põletamiseks lubatud materjalid võivad tekitada rohkelt suitsu ja häirida teisi inimesi naabruses. Sellepärast on eelnõuga kindalaks määratud, et rohke suitsu tekitamine on keelatud igal juhul – nii lubatud kui ka keelatud materjalide põletamisel.

**§ 8. Välireklaami ja välireklaamikandja paigaldaja kohustused**

Paragrahvis 8 tehtud muudatused on seotud Viimsi valla reklaamimääruse muutmise eelnõuga. Täiendatud on lõiget 3 – välireklaami ja/või välireklaamikandja asumisel ehitisel või kinnistul tuleb tagada ka ohutus ümbrusele. Lisaks on sätestatud, et *valgusreklaamil peavad valgustusvahendid toimima korrektselt ning nõuetekohaselt*. Näiteks ei tohi olla kustunud tähti kaupluse nime kujutaval reklaamil jms.

Lõikes 4 on kehtiv säte asendatud viitega Viimsi valla reklaamimäärusele, kus ülejäänud reklaamiga seotud nõuded on täpselt määratletud.

**§ 9. Ehitus- ja remonditöö tegija kohustused heakorra tagamisel**

Punktides 4 kuni 9 on parandatud käänded ja sõnastus.

Punktiga 11 tuuakse määrusesse kohustus paigaldada ehitamise ajal ehitise lähedusse infotahvel, millel on kajastatud info ehitustööde objekti, ehitaja, tööde kestvuse ja lubade kohta ning kõikide osapoolte (sh järelevalve teostaja) kontaktandmed. Kuna kehtiv ehitusseadustik seda nõuet enam ei sea, on see määruse eelnõusse sisse toodud, kuna sellise infotahvli paigaldamine on avalikes huvides.

**§ 11. Heakorra nõuete täitmist tagavad keelud**

Võrreldes kehtiva määrusega on eelnõu paragrahvist 11 suurel hulgal selliseid keelde välja arvatud, mis on niigi sätestatud vastavates eriseadustes (liiklusseadus jm) või valla teistes määrustes (näiteks jäätmehoolduseeskirjas). Tehtud on ka üksikuid parandusi ja täpsustusi, mis enamasti sisulisi muutusi ja uuendusi kaasa ei too.

Punktis 8 on lauseosa „avalikul teel või muul üldkasutataval alal“ asendatud sõnapaariga „avalikus kohas“. Avaliku koha mõiste on üheselt sisustatud korrakaitseseaduses, millele ka eelnõu § 5 punktis 2 on viidatud.

Punkt 12 on sõnastatud kujul: *Keelatud on põletada jäätmeid ja kulu*. „Prügi“ mõiste on sulgudest välja jäetud.

Punkti 13 on lisatud, et avalikul üritusel lõkke tegemise korral lähtutakse Viimsi valla avaliku ürituse korraldamise ja pidamise korrast. Lõket ei tohi teha avalikus kohas ilma vallavalitsuse kooskõlastuseta (kehtiva määruse kohaselt annab kooskõlastuse vallavalituse keskkonna- ja planeerimisamet). Avalikus kohas lõkke tegemisel annab kooskõlastuse vastavat valla vara valitsev amet või selle esindaja.

Punktides 13 ja 14 on parandatud ametinimetus – „keskkonnaamet“ asemel keskkonna- ja planeerimisamet.

Punktis 16 on tehtud sõnaline parandus: „olme või heitvett“ on asendatud sõnaga „reovett“

Punkt 17. „Kõnni- või pargiteel“ on asendatud sõnaga „kergliiklusteel“. Kergliiklustee on laiem mõiste ja siia alla kuuluvad kõnni-, pargi-, jalg- ja jalgrattateed. Siia alla ei kuulu sõidutee.

Punktiga 24 on keelatud *paigaldada või ümber tõsta pinke, tõkkepiirdeid, teadetetahvleid, viitasid, vitriine ja muid väikevorme avalikus ruumis ilma kommunaalameti kirjaliku kooskõlastuseta*. Muudatusena on lisatud loetellu „teadetetahvleid“ ning tehtud sõnaline korrektuur „vallavalitsuse kommunaalameti“ asemel „kommunaalameti“.

Punktis 25 on „prahi“ asendatud sõnaga „jäätmete“, et kasutada ühtlast terminoloogiat, samuti on parandatud käänet ja sõnastust, kuna kehtiv sõnastus ei ole väga õnnestunud ja on pigem rahvakeelne. Sisu ei muutu, kuid uus sõnastus on õigusaktile kohasem ja jätab vähem ruumi vaidlemiseks.

Punktis 26 on „õu“ asendatud sõnaga „kinnistu“.

Punkt 29. Loetelu on muudetud mitteammendavaks, sõnastust on parandatud.

Punkti 30 on täiendatud sõnaga „pestitsiide“. *Heakorra nõuete tagamiseks on keelatud kasutada mürkainet ja pestitsiide kasutuseeskirja ja ohutuseeskirja vastaselt*.

Punktides 33, 37, 38, 40 ja 41 on parandatud sõnastust ja/või käänet.

Punkti 42 on lisatud täpsustus, et loata loomade või kalapüük on keelatud avalikus kohas.

Lisatud on keeld kahjustada avalikult kasutatava tee teekatet ja katendit (punkt 45).

Lõige 2 sätestab üldkasutatavates supluskohtades keelatud tegevused. Lisaks varem keelatud tegevustele on eelnõuga keelatud viibida lemmikloomaga või ujutada lemmiklooma selleks keelatud alal ning teha muid tegevusi, mis on vastuolus ranna kasutamise eeskirjaga. Kuna ranna-ala kasutamise kord reguleeritakse eraldi eeskirjaga, siis heakorraeeskirjas ei ole vajadust pikemalt ranna-ala kasutamist kindlaks määrata.

**§ 13. Väärtegude menetlejad**

Parandus: kustutatud on viide §-le 10, menetletakse kõiki määruse alusel toime pandud väärtegusid.

**§ 14. Omavoliliselt paigaldatud välireklaami kõrvaldamine**

Tehtud on parandused sõnastuses ja üksikutes sõnades.

**§ 15. Järelevalve**

Sätet on täiendatud:

Lisaks vallavalitsuse kommunaalametile, ehitusametile ning keskkonna- ja planeerimisametile teostavad eelnõu kohaselt järelevalvet eeskirja täitmise üle ka Keskkonnainspektsioon ning Politsei- ja Piirivalveamet.

**Eelnõu kooskõlastamine**

Käesolev eelnõu on heaks kiidetud Viimsi Vallavalitsuse 30.06.2017 istungil ning Viimsi Vallavolikogu keskkonna- ja heakorrakomisjoni 7.06.2017 koosolekul.

Maarja Kudrjavtseva

kommunaalameti referent